作者：孙吴会
词牌/韵律：摸鱼儿

paragraphs: 八窗空、展宽秋影，长江流入尊俎。
天围绀碧低群岫，斜日去鸿堪数。
沈别浦。
但目断、烟芜莽苍连平楚。
晨钟暮鼓。
算触景多愁，关人底事，倚槛听鸣橹。
英雄恨，赢得名存北府。
寄奴今寄何所。
西风依旧潮来去，山海颉颃吞吐。
霜月古。
直耐冷、相随燕我瑶芝圃。
掀髯起舞。
看羱伏苍苔，龙吟翠葆，天籁奏韶舞。